Primarii arădeni au studiat la Verona funcționarea unui centru de colectare a deșeurilor de la populație

Președintele Consiliului Județean Arad, Iustin Cionca, vicepreședintele Sergiu Bîlcea, cinci primari arădeni, consilierul județean Florin Galiș și președintele Camerei de Comerț, Industrie și Agricultură Arad, Gheorghe Seculici, au vizitat centrul de colectare a deșeurilor amenajat de Primăria San Pietro in Cariano, în cadrul deplasării delegației arădene în regiunea Verona.
San Pietro in Cariano are aproximativ 13.000 de locuitori. Centrul oferă gospodăriilor un loc în care pot aduce voluntar deșeuri ce urmează să fie reciclate sau neutralizate, inclusiv deșeuri periculoase sau moloz. Accesul se face pe baza cardului de sănătate al titularului gospodăriei, folosit în sistemul local pentru identificarea persoanelor înregistrate fiscal.
Reprezentanții administrației locale au explicat delegației și modul de finanțare a serviciului. Pentru o familie, taxa de salubrizare este de aproximativ 250 de euro pe an, suma variind în funcție de mărimea gospodăriei și de numărul membrilor acesteia. 
Vizita are o utilitate directă pentru județul Arad, unde începe implementarea unor proiecte europene prin care primăriile vor construi centre de colectare similare. Cei cinci primari arădeni au putut vedea cum este organizat accesul populației, cum sunt preluate diferitele categorii de deșeuri și ce dificultăți au întâmpinat administratorii centrului italian după deschidere.
„Pentru primarii care se pregătesc să construiască asemenea centre, experiența celor care le folosesc deja este extrem de valoroasă. Am venit să vedem cum funcționează un centru într-o comunitate, ce soluții dau rezultate și ce greșeli pot fi evitate”, a declarat președintele Consiliului Județean Arad, Iustin Cionca.
Schimbul de experiență de la San Pietro in Cariano va fi valorificat de primăriile arădene în organizarea viitoarelor centre, astfel încât investițiile să răspundă nevoilor concrete ale comunităților.
